
Ezsdrás VIII. Isten hű szolgája
Elsőként a hazatérők névsorát láthatjuk. „Már megint egy unalmas névsor”- gondoljátok sokan. A figyelmes olvasó azonban rögtön észreveszi, hogy az itt felsorolt emberek nagytöbbsége, rokonságban állt azokkal a családokkal, akik 79 évvel azelőtt tértek haza Jeruzsálembe. Ugyanazokból a családokból jöttek most is emberek, mint akkor. Olyan jó látni megint csak azt az igazságot, hogy Isten tervében különleges helyet foglalnak el a családok. Isten, családokban gondolkozik. Isten Lelke, a családokban is munkálkodik. Isten nemcsak a hívőkről, de a családjáról, a háza népéről is gondoskodik, azokat is elkülöníti, azokat sem zárja ki szövetségéből. Milyen sok drága ígéretet kaptunk a gyermekeinkre, családtagjainkra nézve is. Ezért kereszteljük meg a gyermekeinket is, ezért lehet jó reménységünk a felől, hogy egy nap szeretteink, gyermekeink is elindulnak és megismerik az Urat. Isten nemcsak Nóét vitte be a bárkába, de a családját is, nemcsak Lótót vezette ki Sodomából, de a családját is. Isten nemcsak nekünk adta az Ő kegyelmének ígéretét hanem a gyermekeinknek is és mindazoknak aki, hinni fognak az Ő Fiának nevében. 
Elindultak Babilonból, de az Ahava folyó mellett megálltak, amely az Eufrátesz egyik mellékfolyója lehetett. Itt számba vette Ezsdrás a népet és észrevette, hogy a Léviták nem jöttek. A Léviták elmaradása, beszédesen árulkodott  a zsidóság lelki életének a hanyatlásáról. Arról, hogy a Babilonban élvezett jólét közepette, sok minden átértékelődött a számukra és már nem voltak olyan fontosak a nemzeti, vallási remények, ígéretek, mint régen. A nép értékrendje, gondolkodásmódja megváltozott, az anyagiak oltárán sok mindent feláldoztak. Mivel a Leviták Izraelben a tizedből éltek, arra is gondolhattak, hogy abból ott, azon a szegény vidéken, biztosan nem lehet megélni. Nem tagadták meg gyökereiket, nagyon is komolyan őrizték zsidó identitásukat, de a maguk képére akarták formálni a törvényt és az istentiszteletet. A maguk módján akarták tisztelni Istenüket, egy maguk csinálta istentiszteletet gyakoroltak, melyben az engedelmesség, a templom, a kultusz, az ígéretek elhalványultak. Az első hullámban, Izrael népének több milliós közösségéből, alig 50.000-en térek haza, köztük akkor is csekély számú Lévita, most pedig mintegy 5.000-en. Sokan vannak az elhívottak, de kevesen a választottak. Isten szólt és az Ő igazi népe, a hívők, a választottak elindultak, engedelmeskedtek, a vallásosak maradtak. Azt mondták akkor is, mint ma, hogy nem kell azt olyan komolyan venni, majd mi a magunk módján hiszünk, áldozunk Istennek. Mindig kevesen jártak a keskeny úton, mi is kevesen vagyunk, de nem kell kétségbeesnünk, mert Isten népének az ereje nem a tömegben van. Ezért is nevetséges manapság keresztyén Európáról, Magyarországról beszélni. A 742 milliós Európában jó, ha 7 millióan járnak valamilyen rendszerességgel templomba és ezek közül jó, ha van 700 ezer ember, aki komolyan veszi Isten igéjét és engedelmesedik az Úrnak. Lehet, hogy túl pesszimista vagyok, de kb. ezek lehetnek az arányok. 

A törvény tanítása és a templom körüli szolgálatok tartoztak a Léviták feladatai közé. Fontos szerepet töltöttek be Isten népének, kultuszának az életében, ezért óriási szükség volt rájuk.  Ezsdrás tudta, hogy a hazatérés után, nagyon fontos lesz a törvény megismertetése, a törvény magtartására való figyelmeztetés és buzdítás. Nélkülük hiábavalóvá vált volna a küldetésük. A vállalkozás sikere forgott kockán. Ezsdrás mivel jól ismerte az Úr házának szükségeit és tudta, hogy az Úrtól van az elhívása a hazatérésre, nem akart beletörődni abba, hogy a Léviták maradjanak. Ezsdrás hitének egyik próbáját láthatjuk itt közelről testvérek. Nemcsak hitt, de amikor kellett cselekedett is. Nemcsak imádkozott, hanem amikor kellett dolgozott is. A hit, halott cselekedetek nélkül. Élt lelki ajándékaival, használta megújított értelmét, megtisztított lelkiismeretét, Istentől kapott bölcsességét. Nem adta fel, nem indult el nélkülük, hanem embereket küldött értük, hogy hozzanak szolgálattevőket Isten népe számára. Kilenc családfőt és két tanítót küldött, akiknek szájukba adta, hogy mit mondjanak. Küldetésüket siker koronázta, mert 38 lévitával és 220 templomszolgával tértek vissza, akik hajlandók voltak önként hazatérni velük. 
Istennek ma is, ilyen hűséges szolgákra és szolgálatevőkre van szüksége, templomépítőkre, akik együtt munkálkodnak a Szentlélekkel. Isten oly sokszor elküldte hozzánk is az Ő Igéjét, és hívott, mert az Úr házának ma is szolgálattevőkre van szüksége. Persze szolgálni nemcsak akkor, de ma sem szeretnek az emberek. Job szeretünk békésen elüldögélni az otthonainkban, gyülekezeti termeinkben és élni az élet napfényes oldalán a saját életünket. Lemondani Babilonról, a világ, a népegyház kínálta előnyökről, önmagunkról, a kényelmes lustaságról, ma is nagyon nehéz. Hányszor küldött már utánad Isten? Hányszor hallottad már Isten hívását az ő Igéjéből, hogy gyere ki Babilonból, bűneid rabságából, beteges én és önközpontúságodból, lagymatag vallásosságodból, de nem jöttél. Milyen türelmes, milyen kitartó a mi Istenünk, mennyire szeret minket, hisz ma is jön és hív, küldi szolgáját, tanítóit, Igéjét, hogy felrázzon. Mert szolgálattévők kellenek ma is Isten Egyházának, em kritikusok, szurkolók, lelkes támogatók, akik mindent szívesen adnak, csak magukat nem. Leszel-e te az első, aki ma elindulsz és lemondva saját királyságodról vállalod azt, hogy szolga leszel. Szolgája annak az Úrnak, aki maga is rabszolgává alázta magát. Úgy vezette övéit, hogy szolgálta és úgy szerette őket, hogy az életét adta értük. Isten szolgákat keres, akik követik Őt és úgy szolgálják, hogy másoknak szolgálnak: férjüknek, feleségüknek, gyerekeiknek, szüleiknek, testvéreiknek, fele barátaiknak. Vállalod-e azt, hogy egy rabszolga rabszolgája légy, hogy elengedsz mindent, amiben eddig bíztál és rábízod magadat Isten vezetésére, oltalmára? Vajon, ha ma sem vállalod, lesz-e még lehetőséged arra, hogy vállald? Babilonból háromszor hívta ki az ő népét az Úr. Isten szól egyszer, kétszer, háromszor, de lehet, hogy soha többször nem szól. Ezért ma, amikor az ő szavát halljátok, meg ne keményítsétek a ti szívetek.
Amikor mindenki és minden együtt volt, nem indultak el csak úgy, „hűbelebalázs” módjára, hanem mielőtt elindultak volna, Ezsdrás böjtöt hirdetett. Mit jelentett ez? Felkészültek lelkileg is az utazásra. Megalázkodtak és Isten irányítása, oltalma alá helyezték az életüket. Elcsendesedtek, teljesen az Úrra bízták magukat. Isten művének, nem lehet csak úgy könnyelműen neki vágni. Elkülönültek mindentől egy időre, ami a testet táplálta és hagyták, hogy Isten vizsgálja meg a szívüket, tisztítsa meg indítékaikat. Ezsdrás azt akarta, hogy ezek az emberek megértsék, nincs senki más, aki képes lenne vezetni és megőrizni őket ezen az úton és később a szolgálatban sem, csak egyedül Isten. Hisz nem voltak velük fegyveres katonák, akik védelmezhették volna őket a veszélyes úton. Akkortájt pedig nem volt közbiztonság, rabló csapatok portyáztak az utakon és ők 15000 km megtételére készültek. Isten, meghallgatta őket. Jelenlétének és oltalmának bizonyosságával ajándékozta meg őket. Milyen jó lehet így elindulni.
Mielőtt elindulnál reggel, hogy dolgodat végezd, mielőtt bármit is tennél, meg szoktál-e állni alázatos szívvel a te Istened előtt, hogy az Úr vezetése és oltalma alá helyezd az életedet? Vagy csak mész, úgy ahogy vagy, a saját fejed szerint, saját magadban bízva, rutinból, mert úgy hiszed, hogy megy ez neked már ennyi év után egyedül is. Meg szoktad-e kérdezni az Urat, szoktál-e csendességet tartani? Meg szoktad-e vizsgálni Isten jelenlétében a szíved, az indítékaid és hajlandó vagy-e változtatni terveiden, ha Isten úgy akarja? Ellenséges területen élünk, zarándokolunk a Menny felé mi is, mai keresztyének. Az ellenség, a világ, az ó-ember, komoly veszélyt jelent ránk nézve nap, mint nap. Isten védelme, oltalma, segítsége nélkül esélyünk nincs a megmaradásra. Nélküle csak a lassú elvilágiasodás, a közöny, a kiszáradás lesz az osztályrészünk.
Aztán, fizikailag is felkészültek az utazásra. Az otthonmaradt zsidóktól és a babiloni főuraktól, nagy mennyiségű önkéntes adományt gyűjtöttek össze. Szomorú látni, hogy mindig könnyebb pénzel támogatni egy jó ügyet, ezüstöt és aranyat adni, egyházadót fizetni, mint a szívünket, a szolgálatunkat. 22 tonna ezüst, több mint 3 tonna arany, több mint 3 tonna ezüst edény, 20 aranykehely és 2 drága rézedény volt a birtokukban. Ezért is kockázatos volt ez az utazás. Persze azt is látnunk kell, hogy ez is szerepelt a szuverén Isten tervében. Isten az ezüstnek és az aranynak is az Istene, a pénznek is az Istene. Amit Ő meg akar valósítani, ahhoz a pénzt is kirendeli. Ezsdrás szétosztotta a kincseket a 24 vezető között, gondosan megmérve azt, amit átadott. A vezetők felelőssége volt, hogy eljuttassák azt Jeruzsálembe, és ott hiánytalanul elszámoljanak vele. 
A vezetők felelőssége ma is nagy, az ő felelősségük, hogy az egyház anyagi javairól, anyagi életéről, annak tisztaságáról gondoskodjanak. Az önkéntes adományok, az Úrnak szentelt javak, ezért hűséggel kell sáfárkodnunk velük. Minden, ami az Úrnak van szentelve, szent. Nem az a szent, amit megszentel a római egyház, hanem az, ami Isten számára elkülönített. Mivel Isten megváltott minket, mi is már az Ő tulajdona vagyunk, így szentek. Mi már nem a magunké, hanem a mi hűséges Megváltónknak a tulajdonai vagyunk, ezért mindenünk az Úré. Mindent, amink van, kaptuk, hogy sáfárkodjunk vele. Isten ránk bízta az anyagiakat, az időt, a gyermekeinket, a családunkat, a lelki ajándékainkat, az egészségünket, a gyülekezetünket és egy nap el kell számolnunk vele. Egy nap, földi zarándokutunk véget ér és mi is meg fogunk érkezni a Menyei Jeruzsálembe, ahol lesz egy nagy elszámoltatás. Isten ítélőszéke elé kell állnunk mind annyiinknak és számon kérik tőlünk a hűségünket. Az a nap, az igazság napja lesz, mert leplezetlenül állunk meg majd a mi Urunk előtt. Fel vagy-e készülve erre a napra, az igazság, az elszámoltatás napjára. Annyi bűn, hűtlenség, mulasztás terheli lelkünket. Van-e Krisztusod, Megváltód, aki eltörölje bűneidet és békességet szerezzen neked is Istennel. Ott lesz-e melletted Jézus, hogy azt mondja, ő az enyém Atyám, az én tanítványom, örököstársam, a te gyermeked? Jézus nélkül az a nap életed legszomorúbb napja lesz, de Jézussal a legboldogabb.
Amikor megérkeztek Jeruzsálembe, három napig pihentek. Meg van az ideje a pihenésnek, és meg van az ideje a szolgálatnak. Isten nem rabszolgahajcsár, hanem gondoskodó Mennyei Atya. Tudja, hogy testünknek is szüksége van időnként a pihenésre, hisz Ő alkotta azt. Felelősek vagyunk a testünkért, hiszen a Szentlélek temploma az. Ezért legyen gondod a pihenésre, csak vigyázz, nehogy ürügyül szolgáljon a lustaságnak. Csak egy kipihent ember végezhet teljes értékű szolgálatot bármiben.
Aztán lemérték a javakat és átadták a jeruzsálemi papoknak. Nem túlzás az, hogy megmérték a kincseket mielőtt elindultak akkor is, és miután megérkeztek akkor is? Ennyire nem bízott Ezsdrás a papokban? Ennyire kételkedett volna a kiválasztott papok hűségében? Nem, csak gondja volt a tisztességre nemcsak az Úr előtt, hanem az emberek előtt is, mint később az apostoloknak is. A népnek is, minden bizonnyal teljes bizalma volt a papok iránt, de Ezsdrás bölcs előrelátással, lehetetlenné akarta tenni az ellenség gonosz gyanúsítgatását. Ezzel is bizonyította a maga és a papok hűségét. Ezt a példát kell, hogy kövesse minden olyan vezető, aki valamilyen formában felelős Isten népének adományaiért. Formalitásnak tűnik, de ez a formalitás védi a vezetőt és kiveszi az ellenség szelét a vitorlánkból.
Amikor túl voltak az utazáson, akkor sem feledkeztek meg az Úrról. Milyen sokszor előfordul velünk, hogy a bajban könyörgünk, fogadalmakat teszünk Istennek, amikor pedig elmúlik a baj, elfeledkezünk az egészről. Ezsdrásék nem feledkeztek el a hálaadásról. Áldozatot mutattak be, újra megalázták magukat és csak aztán mentek a kormányzókhoz, hogy átadják a király parancsait. Az első gondolatuk a hazatérés után is Istené volt, az első hely Őt illette meg, ezzel elismerték, hogy mindenben Tőle függenek. Ő pedig azzal felelt népe bizalmára, hogy a kormányzók és a helytartók szívét feléjük fordította. Jó indulatot ébresztett népe iránt a hivatalnokok szívében, akik támogatták azt a célt, amit Ezsdrásék maguk elé tűztek. 
Íme, előttünk áll a hívő élet titka, melyben van minden: vándorlás, pihenés, felelősség, anyagiakkal, lelkiekkel, emberekkel való törődés, elszámolás. A titok az, hogy ez az élet újra és újra Isten jelenlétéből indul, Isten oltalma alatt vándorol és szolgál, és Isten jelenlétébe tér vissza szüntelen. Ez az élet Istentől függ, mindent Istentől vár, mégis bátor a hitből való cselekvésre, engedelmességre. Erre az életre hívott el minket a mi Istenünk. Ez az élet már a miénk is Krisztusban. Bárcsak ma felbátorodna a te szíved is arra, hogy ne csak nézd, ne csak tanuld ezt az életet, hanem éld is. Segítsen ebben minket ma a mi Istenünk. Ámen.
